**Тоо-өндүрүшү тармагынын объекттеринде таасири күчтүү уулуу заттарды алууну, түзүүнү, сактоону, пайдаланууну, жок кылууну лицензиялоо тууралуу маселелер жөнүндө**

«Кыргыз Республикасынын лицензиялык-уруксат берүү тутуму жөнүндө» Кыргыз Республикасынын мыйзамын 16 беренесине ылайык, «Кыргыз Республикасынын Министрлер Кабинети жөнүндө» Кыргыз Республикасынын конституциялык мыйзамынын 13, 17 беренелерин колдонууга алып, таасири күчтүү уулуу заттарды жүгүртүүдө Кыргыз Республикасынын тоо-өндүрүшү тармагынын объекттеринде өнөр жай коопуздугунун деңгээлин жогорлатуу максатында Кыргыз Республикасынын Министрлер Кабинети токтом кылат:

1. Тиркемеге ылайык, Тоо-өндүрүшү тармагынын объекттеринде таасири күчтүү уулуу заттарды алуунун, түзүүнү, сактоону, пайдаланууну, жок кылууну лицензиялоо тууралуу Убактылуу Жобо бекитилсин.

2. Тоо-өндүрүшү тармагынын объекттеринде таасири күчтүү уулуу заттарды алуунун, түзүүнү, сактоону, пайдаланууну, жок кылууну лицензиялоо тууралуу Убактылуу Жобо 2023-жылдын 31-декабрына чейин жарактуу деп белгиленсин.

3. «Кыргыз Республикасынын Жаратылыш ресурстары, экология жана техникалык көзөмөл министрлигинин маселелери жөнүндө» Кыргыз Республикасынын Министрлер Кабинетинин 2021-жылдын 15-ноябрындагы № 263 токтомуна төмөндөгү өзгөртүүлөр киргизилсин:

Жогоруда айтылган токтом менен бекитилген Кыргыз Республикасынын Жаратылыш ресурстары, экология жана техникалык көзөмөл министрлиги жөнүндө Жободо:

11 пункттун 2 подпунктту төмөндөгү мазмундагы төртүнчү абзац менен толукталсын:

«– Кыргыз Республикасынын мыйзамдары менен бекитилген тартипте тоо-өндүрүшү тармагынын объекттеринде таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүктү жүргүзүүгө укук берген лицензияларды берет;».

4. Ушул токтомдун аткарылышын көзөмөлдөө Президенттин жана Кыргыз Республикасынын Президентинин Администрациясынын Министрлер Кабинетинин чечимдерин аткарууну көзөмөлдөө башкармалыгына жүктөлсүн.

5. Ушул токтом расмий жарыяланган күндөн тартып он беш күн өткөндөн кийин күчүнө кирет.

**Кыргыз Республикасынын**

**Министрлер Кабинетинин**

**Төрагасы А.У.Жапаров**

Тиркеме

**Тоо-өндүрүшү тармагынын объекттеринде**

**таасири күчтүү уулуу заттарды алууну, түзүүнү,**

**сактоону, пайдаланууну, жок кылууну**

**лицензиялоо тууралуу**

**Убактылуу Жобо**

**1 бөлүм. Жалпы жоболор**

1. Ушул Убактылуу Жобо таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүк жүргүзүүгө укук берген лицензияны берүүнүн тартибин жөнгө салат (мындан ары – Жобо).

Ушул Жобо таасири күчтүү уулуу заттарды сатып алууга жана реализациялоого уруксат берүүнүн тартибин жөнгө салбайт.

2. Тоо-өндүрүшү тармагынын объекттеринде таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүктү лицензиялоо боюнча орган болуп (лицензиар) Кыргыз Республикасынын Жаратылыш ресурстары, экология жана техникалык көзөмөл министрлиги эсептелет.

3. Физикалык жана юридикалык тараптар, уюштуруу-укуктук формасына жана менчик формасына карабастан лицензияланган ишмердүүлүктүн түрлөрү менен же лицензиялоого жаткан кээ бир иш-аракеттерди кылуу менен алектенүүгө каалоо билдиришсе ушул Жобо менен белгиленген тартипте лицензия алууга милдеттүү.

Физикалык же юридикалык тараптын лицензиялануучу ишмердүүлүктү жүргүзүүгө укугу лицензия жана лицензиат статусун алган учурдан баштап күчүнө кирет.

4. Эгерде Кыргыз Республикасынын мыйзамдары жана ушул Жобо менен башка жагдайлар каралбаса, чет элдик физикалык жана юридикалык тараптар, ошондой эле жарандыгы жок тараптар Кыргыз Республикасынын физикалык жана юридикалык тараптарына коюлган шарттарда жана тартипте лицензия алышат.

5. Башка мамлекеттерде алынган лицензиялар Кыргыз Республикасынын территориясында Кыргыз Республикасы катышуучусу болгон жана Кыргыз Республикасынын мыйзамдары менен бекитилген тартипте күчүнө кирген эл аралык келишимдердин шарттарында таанылат.

6. Лицензиялоо тартиби «Кыргыз Республикасынын лицензиялык-уруксат берүү тутуму жөнүндө» Кыргыз Республикасынын мыйзамын 5 беренесинде каралган тартиптик негиздерде жүргүзүлөт.

7. Тоо-өндүрүшү тармагынын объекттеринде таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүктүн лицензиялары ажыратылбас жана Кыргыз Республикасынын бардык территориясында жарактуу болуп эсептелет.

**2 бөлүм. Лицензиянын мазмуну жана формасы**

8. Лицензияда төмөндөгү реквизиттер көрсөтүлүүсү зарыл:

1) лицензиялоочу органдын толук аталышы;

2) юридикалык тараптын толук фирмалык аталышы, уюштуруу-укуктук формасы, каттоо маалыматтары (каттоо номери, ИУЖРК коду, ЖИН);

3) жеке ишкер үчүн фамилиясы, аты, атасынын аты (эгерде бар болсо), ким экенин күбөлөндүргөн иш кагаздарынын маалыматтары (физикалык тараптар үчүн), каттоо маалыматтары (каттоо номери, ИУЖРК коду, ЖИН);

4) лицензиаттын жайгашкан жери (жашаган жери);

5) лицензиялануучу ишмердүүлүктүн түрү (түрлөрү);

6) ишмердүүлүктүн лицензиялануучу түрүн жүргүзүү дареги;

7) лицензияны берүү датасы;

8) лицензиянын жарактуулугунун мөөнөтү (3 жыл);

9) лицензиянын бланкынын номери жана сериясы;

10) лицензиялардын тизмеги боюнча лицензиянын каттоо номери;

11) салык төлөөчүнүн идентификациялык номери;

12) лицензиянын ажыратылбастыгы.

9. Лицензиянын бланктары типографиялык ыкма менен даярдалып, коргонуу даражасына, эсептик сериясына жана номерине ээ болуш керек. Лицензиянын бланктары так эсептелүүчү иш кагазы болуп эсептелет. Лицензиянын бланктарын даярдоо, эсебин алуу жана сактоо лицензиялоочу орган тарабынан жүргүзүлөт.

10. Кызыктар болгон тараптардын талабы боюнча лицензиат лицензиянын түп нускасын же мыйзамдар менен бекитилген тартипте күбөлөндүрүлгөн лицензиянын көчүрмөсүн көрсөтүүгө милдеттүү.

Лицениат дубликат берүү, лицензияны кайрадан даярдап берүү тууралуу арыз берген учурда, лицензиянын көчүрмөсүн көрсөтүүгө жол берилет.

11. Лицензиянын чыныгы экземпляры жоголгон же бузулган учурда лицензиялоочу органга лицензият дубликат берүү тууралуу арыз берет. Арызда жоголгон лицензиянын бланкынын бардык реквизиттери көрсөтүлүшү керек.

12. Лицензиянын жоголуусу же бузулуусу лицензиялануучу ишмердүүлүктүн түрүн жүргүзүү укугунан ажыратпайт.

13. Дубликат лицензиарда болгон иш кагаздарынын негизинде берилет. Дубликатты берүүдө лицензиялардын тизмегиндеги лицензиянын каттоо номери өзгөртүлбөстөн калтырылат. Берилген лицензия «Дубликат» белгисине ээ болуусу керек.

Жоголгон лицензиянын чыныгы экземплярын лицензиат тарабынан таап алынган учурда, ал чыныгы экземплярды (же дубликатты) лицензиарга жок кылууга берүүгө милдеттүү.

14. Лицензиатка дубликат берүү үчүн сыноолор, текшерүүлөр, кароо өткөрүүлөр, экспертиза өткөрүүлөр жүргүзүлбөйт.

15. Дубликатты берүү лицензиат тарабынан тийиштүү арыз берилген күндөн тартып үч жумушчу күндүн ичинде жүргүзүлөт.

16. Лицензиянын дубликаты берилгенге чейин лицензиат ишмердүүлүктү мурун берилген лицензиянын көчүрмөсүнүн негизинде жүргүзөт.

**3 бөлүм. Таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүктү жүргүзүүгө укук берген лицензияны берүүнүн лицензиялоо алдындагы шарттары**

17. Арыз берүүчү үчүн лицензияны алуунун лицензиялоо алдындагы шарттары болуп төмөндөгүлөр эсептелет:

1) юридикалык тараптарга жана жеке ишкерлерге мамлекеттик каттоо (кайра каттоо) тууралуу күбөлүктүн болуусу, ал эми физикалык тараптар үчүн - аны күбөлөндүргөн иш кагазы;

2) лицензиялануучу ишмердүүлүктүн түрүн жүргүзүү үчүн өнөр жай жана экологиялык коопсуздугунун талаптарына жооп берген укуктук менчикте же башка мыйзамдык негизде имараттардын, курулуштардын, жайлардын жана жабдыктардын болуусу;

3) лицензиялануучу ишмердүүлүктүн түрүн жүргүзүү каралып жаткан коопту өндүрүштүк объектинин пайдаланууга кабыл алынганын билдирген иш кагаздарынын болуусу;

4) лицензиялануучу ишмердүүлүктүн түрүн жүргүзүүнү камсыздаган адистердин кесиптик даярдыгы тууралуу маалыматтар. Айтылган маалыматтар жок болсо лицензиялоочу орган адистерди кесиптик жарактуулука аттестациядан өтүүсүн талап кыла алат;

5 лицензиялануучу ишмердүүлүктүн түрүн жүргүзүү үчүн ченемдик-ыкмалык камсыздоо тууралуу, уюштуруу-техникалык мүмкүнчүлүк жана материалды-техникалык жабдуу тууралуу маалыматтар.

**4 бөлүм. Лицензияны алуу үчүн керектүү иш кагаздары**

18. Лицензияны алуу үчүн арыз берүүчү лицензиарга төмөндөгүлөрдү тапшырат же маалымат технологиялардын жардамы аркылуу жөнөтөт:

1) белгиленген формадагы арыз;

2) ушул Жобонун 17 пункттунда көрсөтүлгөн иш кагаздары жана (же) нотариалдык күбөлөндүрүлгөн алардын көчүрмөлөрү;

3) арызды карагандыгы жана лицензияны бергендиги үчүн лицензиялык төлөм которулгандыгын ырастаган иш кагазынын көчүрмөсү.

Лицензияны алуу үчүн лицензиялоочу органга тапшырылып жаткан материалдар жана иш кагаздары тизме түзүү аркылуу кабыл алынат, анын көчүрмөсү аларды кабыл алуу датасын көрсөтүү менен лицензияга арыз бергенге жөнөтүлөт (тапшырылат).

19. Лицензияны алуу үчүн арыз берүүчү маалымат технологиялардын жардамы аркылуу кайрылганда, арыз берүүчү белгиленген формадагы арызды лицензиардын сайтында толтурат жана бир учурда эле 18 пункт менен каралган сканерленген түп нускадагы иш кагаздарынын электрондук форматын тиркейт. Бул учурда арыз берүүчү арыздын кабыл алынган датасын көрсөтүү менен иш кагаздарынын кабыл алынышы жана тапшырылган иш кагаздарынын тизмеги тууралуу ырастоону электрондук форматта алат.

20. «Кыргыз Республикасынын лицензиялык-уруксат берүү тутуму жөнүндө» Кыргыз Республикасынын мыйзамында жана ушул Жободо каралбаган иш кагаздарды тапшырууну лицензиар тарабынан арыз берүүчүдөн талап кылуусуна тыюу салынат.

21. Арыз берүүчү чындыка жатпаган же бурмаланган маалыматтарды тапшырган болсо Кыргыз Республикасынын мыйзамдарына ылайык жоопкерчилик тартат.

**5 бөлүм. Лицензияны бергенге, кайра даярдоого төлөмдөр**

22 Лицензияны бергенде, кайра даярдаганда жана лицензиянын дубликатын бергенде төлөмдөр жана лицензиялык жыйноолордун өлчөмдөрүү салыка жатпаган төлөмдөр тууралуу мыйзамдарга ылайык бекитилет.

23. Лицензиялоо боюнча функция жүргүзүүгө байланыштуу лицензиардын финансылык чыгымдары, бюджеттен бөлүнүп берилген каражаттардын чегинде жүргүзүлөт.

24. Лицензия берүү кабыл алынбаса төлөнгөн сумма арыз берүүчүгө кайтарылбайт.

**6 бөлүм. Лицензияны берүү (берүүнү кабыл албоо) тууралуу чечимди чыгаруу тартиби**

25. Таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүктү лицензиялоого тийиштүү маселелерди чечүү үчүн лицензияр тарабынан таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүктү лицензиялоо маселеси боюнча комиссия (мындан ары – Комиссия) түзүлөт.

26. Комиссиянын укуктарына төмөндөгүлөрдү кароо кирет:

- лицензияларды берүү;

- лицензиялардын жарактуулук мөөнөтүн узартуу;

- таасири күчтүү уулуу заттарды алууга, түзүүгө, сактоого, пайдаланууга, жок кылууга байланыштуу ишмердүүлүк укугун токтотуу жана/же жокко чыгаруу.

27. Комиссиянын төрагасы болуп лицензиардын жетекчиси эсептелет жана ал Комиссиянын курамын бекитет.

28. Комиссиянын жыйыны укуктуу болуп эсептелет, эгерде ага Комиссиянын жалпы мүчөлөрүнүн жартысынан көбү катышса;

29. Комиссиянын чечими ачык добуш берүү, жыйында катышуучу Комиссиянын мүчөлөрүнүн жалпы добуш берүүсүнүн көпчүлүгү аркылуу кабыл алынат. Добуштар тең чыккан учурда Комиссиянын төрагасынын добушу чечүүчү болуп эсептелет.

30. Комиссиянын жыйыны ылайыктуу материалдардын түшүүсүнө жараша же суралып жаткан ишмердүүлүктүн түрүн лицензиялоо чөйрөсүндө маселелерди чечүү керектигине байланыштуу жүргүзүлөт.

31. Комиссиянын жыйыны, ошондой эле кабыл алынган чечимдер протокол аркылуу тыянакталат. Комиссиянын жыйынынын протоколу кол коюлган учурдан баштап күчүнө кирет.

32. Комиссиянын чечими менен макул эмес Комиссиянын мүчөлөрү өзүнүн ойлорун жазуу формасында баяндоосу милдеттүү жана ал Комиссиянын жыйынынын протоколуна милдеттүү кошулуп коюулат.

33. Лицензиардын курамдык бөлүмү протоколдун долбоорун даярдайт жана аны Комиссияга кароого киргизет.

34. Лицензиат тарабынан тапшырылган иш кагаздарын кароо жана чечим кабыл алуу мөөнөтү арызды каттоо күнүнөн тартып 30 (отуз) календардык күндөн ашпоого тийиш.

35. Комиссиянын жыйынынын протоколунан көчүрмө Комиссиянын жыйынынын протоколуна кол коюлгандан тартып 10 (он) күн ичинде лицензиатка тапшырылат же акыркы белгилүү дарек боюнча ага жиберилет.

36. Комиссиянын жыйынынын протоколунун негизинде лицензиялар тууралуу маалыматтар берилген лицензиялардын тизмегине киргизилет. Лицензиар лицензия берүү тууралуу маалыматтарды лицензияны берген күнү тизмеге киргизет.

**7 бөлүм. Лицензияны берүүнү кабыл албоо**

37. Лицензияны берүүнү кабыл албоонун негизи болуп төмөндөгүлөр эсептелет:

1) субъекттердин белгилүү категориясы үчүн ишмердүүлүктүн белгилүү түрүн жүргүзүүгө мыйзамдарда каралган тыюуулардын болуусу;

2) арыз берүүчүгө ишмердүүлүктүн белгилүү түрүн жүргүзүүгө тыюу салган соттун чечиминин болуусу;

3) арыз берүүчү чындыка жатпаган жана толук эмес маалыматтарды берсе;

4) арыз берүүчү берген иш кагаздары ушул Жобо белгилеген жана Кыргыз Республикасынын башка ченемдик укуктук акттарынын талаптарына ылайык келбесе;

5) лицензияны кароого жана берүүгө каралган лицензиялык жыйноону төлөбөсө;

38. Лицензияр кабыл албоонун толук негиздерин баяндоо менен кат аркылуу баш тартууну бир гана жолу берип коюуга укугу бар.

39. Ушул бөлүмдө каралбаган башка негиздер боюнча лицензияны берүүнү кабыл албоого тыюу салынат.

40. Лицензияны берүүнү кабыл албоодо лицензиар, лицензияны берүү үчүн белгиленген мөөнөттүн ичинде, кабыл албоонун себептерин көрсөтүү аркылуу кат формасында кабыл алынган чечим тууралуу арыз берүүчүнү маалымдоого милдеттүү.

**8 бөлүм. Лицензияны берүүнү кабыл албоого даттануу жана негизделбеген кабыл албоонун кесепетинин чыгымдарын төлөп берүү**

41. Арыз берүүчү Кыргыз Республикасынын мыйзамдары менен белгиленген тартипте лицензиардын лицензияны берүүнү кабыл албоосуна даттанууга укугу бар.

42. Негизделбеген лицензияны берүүнү кабыл албоодон же лицензиаттын укуктарын бузуудан жкелип чыккан чыгымдарды төлөп берүү Кыргыз Республикасынын жарандык мыйзамдары менен белгиленген тарипте жүргүзүлөт.

**9 бөлүм. Лицензияны кайра даярдоо**

43. Лицензияны кайра даярдоого негиз болуп төмөндөгүлөр эсептелет:

1) юридикалык тараптын кайрадан уюштурулушу;

2) юридикалык тараптын аталышынын өзгөрүүсү;

3) физикалык тараптын фамилиясынын, атынын, атасынын атынын өзгөрүүсү;

4) лицензиянын жарактуулук мөөнөтүн узартуу;

5) юридикалык тарапты реструктуризациялоо.

44. Лицензияны кайра даярдоо үчүн негиздер жаралганда лицензиат арыз менен кайрылууга милдеттүү.

45. Ылайыктуу өзгөртүүлөрдү далилдеген иш кагаздарын тиркөө аркылуу, кайра даярдоого негиздерди жана жаңы маалыматтарды көрсөтүү менен лицензияны кайра даярдоо тууралуу арызды лицензиат лицензиарга кайра даярдоо үчүн негиздер жаралган күндөн тартып 15 (он беш) жумушчу күндүн ичинде берет.

46. Лицензияны кайра даярдоо, лицензиар ылайыктуу арызды алган күндөн тартып 5 (беш) жумушчу күндүн ичинде жүргүзүлөт. Лицензияны кайра даярдоодо лицензиар тизмеге ылайыктуу өзгөртүүлөрдү киргизет.

47. Кайра даярдалган лицензиянын жарактуулук мөөнөтү мурунку лицензияда көрсөтүлгөндөн ашуусу мүмкүн эмес.

**10 бөлүм. Лицензияны берүү тууралуу арызга тиркелген иш кагаздарында көрсөтүлгөн маалыматтарды өзгөртүү**

48. Ушул Жобонун 9 бөлүмүндө каралган лицензияны кайра даярдоо үчүн негиз болбогон учурда, лицензияны берүү тууралуу арызга тиркелген иш кагаздарында көрсөтүлгөн маалыматтардын ар бир өзгөртүлүүсүн лицензиат лицензиярга билдирүүгө милдеттүү.

49. Ылайыктуу өзгөртүүлөрдү далилдеген иш кагаздарынын түп нускалары же алардын көчүрмөлөрү менен (түп нускаларын салыштыруу үчүн көрсөтүү менен) бирге, билдирүү кат формасында өзгөртүүлөр жаралгандан кийин 10 (он) жумушчу күндүн ичинде берилет.

50. Лицензиар тизмеге ылайыктуу өзгөртүүлөрдү, билдирүү келип түшкөн күндөн тартып 3 (үч) жумушчу күндүн ичинде киргизет.

**11 бөлүм. Лицензиянын дубликатын берүү**

51. Лицензия жоголсо, бузулса лицензиарга жөнөтүлгөн кат түрүндөгү арыздын негизинде лицензиаттын лицензиянын дубликатын алууга укугу бар. Лицензия бузулган учурда арызга жарабай калган лицензиянын бланкы кошо тиркелет.

52. Жоголгон, бузулган лицензиянын бланктары лицензиат арыз берген күндөн тартып жараксыз деп эсептелет.

53. Лицензиар жогорку оң бурчуна «Дубликат» деп жазуу аркылуу лицензиянын дубликатын арыз берилгенкүндөн тартып 3 (үч) жумушчу күндүн ичинде берет.

54. Лицензиаттын Кыргыз Республикасынын мыйзамдары менен белгиленген тартипте лицензиардын лицензиянын дубликатын берүүнү кабыл албоо чечимине даттанууга укугу бар.

**12 бөлүм. Чет өлкөлүк мамлекеттердин ыйгарымдуу органдары берген лицензияларды таану**

55. Кыргыз Республикасынын территориясында чет өлкөлүк мамлекеттердин ыйгарымдуу органдары берген лицензияларды таану, өз ара лицензияларды таану тартибинде, эл аралык келишимдердин негизинде автоматтуу лицензияларды таану тартибинде, ошондой эле бир тараптуу тартибинде жүргүзүлөт.

56. Кыргыз Республикасы катышуучусу болуп эсептелген эл аралык келишимдер мыйзам менен белгиленген тартипте күчүнө киришине ылайык, чет өлкөлүк мамлекеттердин ыйгарымдуу органдары берген ишмердүүлүктүн өзүнчө түрлөрүнүн лицензиялары, Кыргыз Республикасынын территориясында лицензиялоонун кошумча тартиптөөнү өткөрбөстөн жана улуттук лицензияны бербестен, тизмеге бул тууралуу маалыматтарды лицензиар тарабынан киргизүү жолу аркылуу жарактуу деп таанылат.

57. Чет өлкөлүк мамлекеттердин ыйгарымдуу органдары берген лицензиялары бир тараптуу тартипте таанылат, эгерде Кыргыз Республикасынын Министрлер Кабинети бекиткен Кыргыз Республикасынын территориясында бир тараптуу тартипте таанылган лицензиялардын тизмегине лицензиялардын маалыматтары киргизилсе.

Кыргыз Республикасынын территориясында бир тараптуу тартипте таанылган лицензиялардын тизмегине чет өлкөлүк мамлекеттердин лицензиарлары берген, лицензиялык талаптары Кыргыз Республикасынын мыйзамдары белгилеген талаптарга дал келген же жогору болгон лицензиялар гана киргизүүгө жатат. Кыргыз Республикасынын территориясында бир тараптуу тартипте таанылган лицензиялардын тизмегинде лицензианын жана ошол лицензияны берген мамлекеттин аталышы камтылуусу керек.

Чет өлкөлүк мамлекеттин лицензиарлары берген лицензияны бир тараптуу тартипте таану, ушул Бөлүмдө каралган тартиптежүргүзүлөт.

58. Лицензияны таану тартиби тапшырылган лицензиялардын жана иш кагаздарынын аныктуулугун текшерүү тартибине жана лицензияны таану тууралуу маалыматтарды тизмеге киргизүүгө негизделет.

59. Кыргыз Республикасынын территориясында чет өлкөлүк мамлекеттин ыйгарымдуу органы берген лицензиянын жарактуулугун таану тууралуу маалыматтарды тизмеге киргизүү үчүн лицензиат ылайыктуу лицензиарга лицензияны таану тууралуу арызы аркылуу, төмөндөгү иш кагаздарын тапшыруу аркылуу кайрылат:

1) чет өлкөлүк мамлекеттин ыйгарымдуу органы берген лицензиянын түп нускасы жана көчүрмөсү;

2) субъекттин ишмердүүлүгүнүн ашкереликтигин далилдеген иш кагаздары (пайда болгон өлкөдөгү мамлекеттик каттоосу);

Айтылган иш кагаздары мамлекеттик жана расмий тилге которуу менен чет өлкөлүк расмий иш кагаздарын консулдук ашкереликтөө талаптарына ылайык күбөлөндүрүлүүсү керек же апостиль тапшырылышы керек.

60. Лицензиар тапшырылган иш кагаздарын 3 (үч) жумушчу күндүн ичинде текшерүүнү жүргүзөт жана Кыргыз Республикасынын территориясында айтылган лицензиянын жарактуулугун таану тууралуу маалыматтарды тизмеге киргизет.

61. Чет өлкөлүк мамлекеттин ыйгарымдуу органы берген лицензиянын жарактуулугу мөөнөт менен чектелсе, Кыргыз Республикасынын территориясында таанылган лицензиянын жарактуулугу чет өлкөлүк мамлекетин берген лицензиясынын жарактуулук мөөнөтүнө ылайык чектелүүгө жатат.

62. Ишмердүүлүктүн ылайыктуу түрүн жүргүзүү үчүн Кыргыз Республикасынын мыйзамдары менен белгиленген лицензиялык талаптарды, лицензиясы белгиленген тартипте таанылган лицензиат бузган учурда, ушул Жобого ылайык лицензиар өзүнүн чечими менен айтылган лицензиянын жарактуулугун Кыргыз Республикасынын территориясында токтотуп коё алат. Же лицензиардын кайрылуусунун негизинде лицензияны таану тууралуу чечим соттук тартипте жокко чыгарылышы мүмкүн, эгерде лицензиар лицензиянын жарактуулугун токтоткон себептер жоюулбаган болсо.

63. Лицензиаттын таанылган лицензиянын жарактуулугун токтотуу тууралуу лицензиардын чечимине соттук тартипте даттанууга укугу бар.

**13 бөлүм. Лицензиялык контроль. Жалпы жоболор**

64. Лицензиаттын ишмердүүлүк жүргүзүүдө лицензиялык шарттарын жөнгө салуучу лицензиялык контроль лицензиар тарабынан жүргүзүлөт.

65. Ушул Жобо менен белгиленген лицензиялык талаптардын лицензиат тарабынан сактоосун текшерүү максатында лицензиялык контроль лицензиар тарабынан жүргүзүлөт.

66. Лицензиялык талаптардын лицензиат тарабынан сактоосун лицензиялык текшерүүнүн мидеттүү формасында лицензиялык контроль жүргүзүлөт.

67. Лицензиаттын лицензиялык шарттарды сактоосуна контролду лицензиар өзүнүн укугунун чегинде пландуу жана пландан тышкары текшерүүлөрдү жүргүзүү жолу менен жүргүзөт.

68. Лицензиялык текшерүүлөр лицензиар бекиткен бекиткен планга ылайык жүргүзүлөт.

69. Лицензиялык талаптардын лицензиат тарабынан аткарылышын текшерүү, мурдагы текшерүүлөрдүн жүрүшүндө аныкталган бузуулардын лицензиат тарабынан жоюусун текшерүү лицензиялык текшерүүнү жүргүзүүнүн предмети болуп эсептелет.

70. Лицензиаттын лицензиялык шарттарды сактоосуна пландуу текшерүүлөр жылдын ичинде бирден ашпаган жолу жүргүзүлөт.

71. Лицензиялык шарттардын сакталуусуна пландуу текшерүүлөр лицензиардын кызматтык адамдары тарабынан бекитилген кварталдык пландарга ылайык жүргүзүлөт.

Текшерүүнүн планына ишмердүүлүк жүргүзүүгө лицензия алган лицензиат киргизилет.

72. Лицензиар лицензиатка лицензиялык шарттардын сакталуусуна пландуу текшерүү жүргүзүү тууралуу кат түрүндөгү билдирүүнү текшерүү жүргүзүү күнүнө 10 (он) календардык күндөн кечиктирбей жөнөтөт.

Билдирүү буйрутма кат аркылуу лицензиаттын катталгандыгы тууралуу мамлекеттик катоо күбөлүгүндө көрсөтүлгөн дарекке жөнөтүлөт, же лицензиаттын жетекчисине (физикалык тарапка - ишкерге) же ыйгарымдуу өкүлүнө колун койдуруп, анан тапшырылат.

73. Пландуу текшерүү жүргүзүүнүн мөөнөтү 15 (он беш) жумушчу күндөн ашуусу мүмкүн эмес, ал эми кичи ишкердүүлүктүн субъекттерине – 5 (беш) жумушчу күн гана. Пландуу текшерүү жүргүзүүнүн мөөнөтүн узартууга жол берилбейт. Текшерүүгө тапшырма анда пландуу текшерүү жүргүзүүнүн мөөнөтү белгиленген мезгилге гана жарактуу.

74. Пландан тышкаркы текшерүү жүргүзүү үчүн негиздер болуп төмөндөгүлөр эсептелет:

- лицензиарга лицензиялык шарттардын бузулушу тууралуу кат түрүндөгү формадагы арыздын (маалыматтын) түшүүсү;

- лицензиялык шарттардын бузулушун жоюу тууралуу буйруктун аткарылышын текшерүү;

- лицензиат берген милдеттүү отчеттуулук иш кагаздарынын билдирүүлөрүндө анык эмес маалыматтарды аныктоо; лицензиат тарабынан мыйзамдык укуктарын бузуу тууралуу физикалык жана/же юридикалык тараптын негизделген кайрылуусу;

- лицензиялоочу органга өзүнүн каалоосу менен лицензиялык шарттардын сакталуусун текшерүү тууралуу лицензиаттын кат түрүндөгү арызын берүүсү.

75. Пландан тышкаркы текшерүү жүргүзүүнүн мөөнөтү 10 (он) жумушчу күндөн ашуусу мүмкүн эмес, ал эми кичи ишкердүүлүктүн субъекттерине – 2 (эки) жумушчу күн гана. Пландан тышкаркы текшерүү жүргүзүүнүн мөөнөтүн узартууга жол берилбейт. Текшерүүгө тапшырма анда пландан тышкары текшерүү жүргүзүүнүн мөөнөтү белгиленген мезгилге гана жарактуу.

76. Эгерде лицензиардын кызматтык адамдары ойдогу убакыттын чегинде (жарым саатка чейин) пландуу (пландан тышкары) текшерүү жүргүзүүгө киргизилбесе, анын ичинде киргизүү тууралуу лицензиаттын ыйгарымдуу өкүлүнүн көрөтмөсү жок болсо, бул текшерүү жүргүзүүдөн баш тартууга бааланат. Бул учурда Кыргыз Республикасынын мыйзамдары белгилеген жоопкерчиликти лицензиаттар тартышат, ал эми пландуу (пландан тышкары) текшерүү жүргүзүүнүн мөөнөтү автоматтуу түрүдө киргизүүгө каршылык көрсөтүлгөн күндөрдүн санына жылдырылат.

77. Пландан тышкары текшерүү жүргүзүү тууралуу лицензиат күн мурун эскертилбейт.

**14 бөлүм. Лицензиялык шарттардын сакталуусун текшерүүдө лицензиялоочу органдын кызматтык адамдарынын укуктары жана милдеттери**

78. Текшерүү жүргүзүүдө лицензиардын кызматтык адамдары төмөндөгү укуктарга ээ:

- лицензиялык шарттардын сакталуусуна байланыштуу керектүү материалдарды лицензиаттын кызматтык адамдарынан же анын ыйгарымдуу өкүлүнөн алууга;

- текшерүүгө түз байланыштуу маселелерди аныктоо үчүн лицензиат тарабынан лицензиялоого жаткан ишмердүүлүк жүргүзүлгөн лицензиаттын жайларына, имараттарына кирүүгө;

- лицензиат тарабынан лицензиялоого жаткан ишмердүүлүк жүргүзүү үчүн колдонулган территорияларды, имараттарды, курулуштарды, жайларды жана жабдыктарды лицензиаттын кызматтык адамдары же анын ыйгарымдуу өкүлүнүн катышуусу менен кароого;

- лицензиялоого жаткан лицензиаттын ишмердүүлүгүнө байланыштуу, текшерүү жүргүзүү үчүн керектүү лицензиаттын иш кагаздары менен таанышууга;

- текшерүү жүргүзүү мезгилинде жаралган маселелер боюнча лицензиаттын кызматтык адамдарынан же анын ыйгарымдуу өкүлүнөн кат түрүндөгү түшүндүрүүлөрдү алууга;

- аныкталган мыйзамдардын талаптарынын бузулуусун жоюуну лицензиаттан талап кылууга, ошоной эле контроль жүргүзүүгө жолтоо болгон аракеттерди токтоосуз токтотууну талап кылууга;

- текшерүүнүн предметине байланыштуу маселелер боюнча түшүндүрмөлөрдү, справкаларды, материалдарды, маалыматтарды алууга;

- текшерүү жүргүзүү процессин белгилөө үчүн аудио-, фото-, жана видеотехника каражаттарын колдонууга.

79. Пландуу же пландан тышкары текшерүү жүргүзүүдө лицензиялоочу органдын кызматтык адамдары төмөндөгүлөргө милдеттүү:

- Кыргыз Республикасынын мыйзамдарында каралган укуктарынын чегинде текшерүүнү толук, объективдүү жана атайлап иштелбегендикте жүргүзүүгө;

- лицензиаттын кызматтык адамдары менен болгон мамилешүүдө кызмат этикасын карманууга;

- текшерүү жүргүзүү убагында лицензиаттын ишмердүүлүк жүргүзүүсүнө киришпөөгө жана тоскоолдук кылбоого, эгерде бул адамдардын жашоосуна жана ден соолугуна коркунуч келтирбесе, техногендик кырдаалдын жана өрттүн пайда болуусунун коркунучуна алып келбесе;

- текшерүү жүргүзүү боюнча лицензиатка консультациялык жардам көрсөтүүгө;

- акттын бир экземплярын берүү аркылуу пландуу (пландан тышкары) текшерүүнүн жыйынтыктары (акт) менен лицензиатты же анын ыйгарымдуу өкүлүн тааныштырууга.

80. Лицензиардын кызматтык адамдарына текшерүү жүргүзүү менен байланыштуу болбогон маалыматтарды жана иш кагаздарын лицензиаттан талап кылууга тыюу салынат.

81. Лицензиялык талаптарды аткарбаган учурда лицензиар лицензиатка карата төмөндөгү таасир берүү чараларын колдоно алат:

1) эскертүү;

2) айып салуу;

3) лицензиянын жарактуулугун токтотуу;

4) лицензияны жокко чыгаруу маселесин кароо үчүн сот органдарына доо арызын берүү.

82. Лицензиялык талаптарды биринчи ирээт бузгандыгы үчүн лицензиар эскертүү берүү түрүндө таасир берүү чарасын колдонууга укуктуу.

83. Лицензиялык талаптарды экинчи ирээт бузгандыгы үчүн лицензиар айып салуу түрүндө таасир берүү чарасын колдонууга укуктуу.

Айып салуудан түшкөн каражаттар республикалык бюджетке тике жөнөтүлөт.

**15 бөлүм. Лицензиялык талаптар**

84. Тоо-өндүрүшү тармагынын объекттеринде таасири күчтүү уулуу заттарды алуу, түзүү, сактоо, пайдалануу, жок кылуу боюнча ишмердүүлүктү жүргүзүүдө лицензиялык талаптар болуп төмөндөгүлөр эсептелет:

1) өнөр жай жана экологиялык коопсуздугу чөйрөсүндөгү Кыргыз Республикасынын мыйзамдарын, анын ичинде белгиленген тартипте бекитилген Кыргыз Республикасында таасири күчтүү уулуу заттарды жүгүртүүдө коопсуздук эрежелерин сактоо;

2) санитардык-эпидемиологиялык, гигиеналык, өрткө каршы ченемдердин жана эрежелердин талаптарын аткаруу, таасири күчтүү уулуу заттардын эсебин алуунун ченемдерин жана эрежелерин сактоо;

3) таасири күчтүү уулуу заттарды пайдаланууда жана сактоодо Кыргыз Республикасынын саламаттыкты сактоо органдарында таасири күчтүү уулуу заттардын катталуусу тууралуу күбөлүктүн болуусу;

4) бекитилген технологиялык тартиптерди жана алардын параметрлерин сактоо, керектүү көзөмөлдөө каражаттарын колдонуу менен технологиялык процесстердин тартиптерин жана параметрлерин көзөмөлдөө;

5) имараттарды жана курулуштарды өрткө каршы каражаттар менен жабдуу, сарпталуучу материалдардын, комплектелүүчү буюмдардын, көзөмөлдөө-сыноочу аппаратуралардын, технологиялык жабдуулардын жана шаймандардын сакталышын камсыз кылган жана кароол коюлган кампалык жайлардын жана сактагычтардын, ошондой эле таасири күчтүү уулуу заттар менен иштөө үчүн кайтарылуучу тилкемдердин болуусу;

6) керектүү ченемдик-техникалык иш кагаздары, жумуш ордундагы техникалык коопсуздук жана эмгекти коргоо боюнча инструкциялар менен өндүрүштү (кампаларды, сактагычтарды, полигондорду, ж.б.) камсыздоо;

7) белгиленген ченемдик талаптарга эмгек шарттарынын шайкештигин камсыздоо;

8) жумушка кесиптик даярдыктан өткөн гана адистерди кирүүгө укук берүү;

9) таасири күчтүү уулуу заттарды алуу, түзүү, сактоо, пайдалануу, жок кылуу боюнча иштик аракеттерди каттоонун атайын журналын лицензиат тарабынан жүргүзүү жана сактоо;

10) таасири күчтүү уулуу заттарды алуу, түзүү, сактоо, пайдалануу, жок кылуу боюнча лицензиялануучу ишмердүүлүктү жүргүзүү тууралуу отчетту лицензиярдын дарегине лицензиат тарабынан тапшыруу.

85. Тоо-өндүрүшү тармагынын объекттеринде таасири күчтүү уулуу заттарды алуу жана түзүү ишмердүүлүгүнө кошумча талаптар:

1) таасири күчтүү уулуу заттарды түзүүгө байланыштуу процесстер үзгүлтүксүз бириктирилген мезгилүүлүктөгү герметикалык аппаратурада жана таасири күчтүү уулуу заттардын бөлүнүүсүн чектеген процесстердин параметриндеги коммуникацияларда, ошондой эле автоматизация каражаттарын жана процесстерди дистанциондук башкарууну колдонуу аркылуу жүргүзүлүшү зарыл;

2) процесстерди көзөмөлдөө жана башкаруу системаларында, ошондой эле өндүрүштүн аварияга каршы коргонуу жана суюк таасири күчтүү уулуу заттардын куюу - куюп алуу пункттарынын жана эстакадалар системаларында белгиленген гигиеналык ченемдердин сакталышын камсыздаган автоматизация каражаттары жана продукттардын курамын автоматтык көзөмөлдөө ыкмалары каралуусу зарыл;

3) таасири күчтүү уулуу заттарды камтыган чийки заттарды, орто жолдогу жана соңку продукттарды жүктөө жана жүктү түшүрүү механизациялуу болуш керек, агымдуу-жүрүштү сактоо менен уюштурулуп жана газдардын, буулардын, аэрозолдордун бөлүнүү ыктымалдуулугу четтетилген жердлерде жүргүзүлүүсү керек; бүт система герметизацияланышы жана чыгарылып жаткан абаны зыяндуу кошулмалардан тазалаган тартуучу вентиляция менен жабдылуусу керек.

86. Тоо-өндүрүшү тармагынын объекттеринде таасири күчтүү уулуу заттарды сактоо жана пайдалануу боюнча кошумча талаптар:

1) таасири күчтүү уулуу заттарды жана флотореагенттерди сактоону, аралашмаларды даярдоону, ташууну жана пайдаланууну ишкананын жетекчиси иштеп чыккан жана бекиткен сарптоонун салыштырма ченемдерине ылайык жүргүзүүсү зарыл;

2) таасири күчтүү уулуу заттар колдонулган жайларда (реагент, флотация, сорбция, десорбция, регенерация, электролиз, коюлтуу, кургатуу, өндүрүш калдыктарын зыянсыздандыруу) жумуш зонасынын абасында, андагы зыяндуу заттардын концентрациясынын белгиленген чектен өтүп кеткен концентрациядагы таасири күчтүү уулуу заттар бар экенин билдирүүчү газоанализатор коюулушу керек.

3) жумуш зонасына таасири күчтүү уулуу заттардын бөлүнүүсүн четтөө мүмкүн эмес болсо, ошондой эле авариялык кырдаалдардын кокустугун эске алып таасири күчтүү уулуу заттардын бууларынын, газдарынын жана аэрозолдорунун бөлүнүүсүн жана абага тароосун четтөөчү чараларды жана каражаттарды караштыруу зарыл;

4) аралаштыруу казандарынын жана тундургучтардын, ошондой эле аларга байланыштуу коммуникациялардын жайгаштырылышы шарт менен болуп, ал боюнча аларда камтылган реагенттер толугу менен реагенттерди даярдоо бөлүмдөрүндөгү авариялык сыйдыргычтарга чыгарууга мүмкүндүк бериш керек;

5) реагенттерди даярдоо бөлүмдөрүндө аралаштыруу казандарынын толтуруу деңгээлин автоматтык көзөмөлдөө, үн аркылуу жана жарык аркылуу белги бергичтер каралышы керек;

6) таасири күчтүү уулуу заттарды сактоо, жүктөө жана жүктү түшүрүү орундарында төгүлгөн же чачылган реагенттерди зыянсыздандыруу үчүн каражаттардын болуусу зарыл;

7) таасири күчтүү уулуу заттардын аралашмаларын даярдоо бөлүмдөрүндө теринин үстүнөн химикаттарды тез чыгаруу үчүн авариялык душту же суусу менен ванналарды, ошондой эле көздү жууганга суу бүрккүчтөрдү орнотулушу керек.

87. Тоо-өндүрүшү тармагынын объекттеринде таасири күчтүү уулуу заттарды жок кылуу боюнча кошумча талаптар:

1) таасири күчтүү уулуу заттарды даярдоо бөлүмдөрүндөгү реагенттердин жана агындылардын пайдаланууга жараксыз, булганган калдыктарын химиялык тазалоо же зыянсыздандыруу технологиялык мезгилдүүлүктүн башка жайларынан обочолонгон жайда жүргүзүү зарыл. Башка кишилерге бул жайларда болууга тыюу салынат;

2) таасири күчтүү уулуу заттарды утилизациялоого шарты менен укук берилет, эгерде алар идентификацияланса, таңгакталынса, маркировкаланса жана утилизацияны жүргүзгөн ишкана ченемдик-ыкмалык иш кагаздары менен камсыз болсо, жана аларды коопсуз утилизациялоо боюнча уюштуруу-техникалык мүмкүнчүлүктөргө жана материалдык-техникалык жабдууга ээ болсо;

3) процесстердин таасири күчтүү уулуу заттарды камтыган бардык кошумча продукттары максималдуу, артыкча алардын пайда болуу баскычында утилизациялануусу керек. Процесстерде колдонулбай калган таасири күчтүү уулуу заттарды, алардын адамдардын ден-соолугуна кооптуулугун жана курчаган чөйрөнү булгоосун эске алуу менен утилизациялоо жана зыянсыздандыруу керек;

4) таасири күчтүү уулуу заттарды зыянсыздандыруу боюнча иш-аракеттерди жеке коргонуу каражаттарын (противогаздар, респираторлор, кол каптар ж.б.у.с.) колдонуу аркылуу жүргүзүү зарыл.

5) таасири күчтүү уулуу заттардын түрлөрү боюнча зыянсыздандыруу каражаттары жана ыкмалары лицензиатка таасири күчтүү уулуу затты саткан тарап берген коопсуздук паспортунда көрсөтүлүшү керек.

**16 бөлүм. Лицензиянын жарактуулугун токтотуу**

88. Лицензиар мурун 3 (үч) айга чейинки мөөнөткө эскертүү жана айып алган субъекттин лицензиясынын жарамдуулугун лицензиялык талаптарды үч ирээт бузгандыгы үчүн токтотууга укуктуу.

89. Лицензиянын жарактуулугун токтотууга алып келген лицензиялык талаптардын бузуусун жойгондугу тууралуу лицензиарды лицензиат кат түрүндө билдирүүгө милдеттүү.

90. Лицензиянын жарактуулугун мөөнөтү анын жарактуулугунун токтотулган убагына узартылбайт.

91. Лицензиянын жарактуулугун токтотууга алып келген лицензиялык талаптардын бузуусун лицензиат белгиленген мөөнөттө жойбосо, ушул Жобонун 19 бөлүмүндө каралган тартип боюнча лицензия жокко чыгарылат.

92. Лицензиаттын лицензиянын жарактуулугун токтотуу тууралуу чечимге административдик иштер жана административдик тартиптер чөйрөсүндөгү мыйзамдарда каралган тартипте даттанууга укугу бар.

**17 бөлүм. Лицензиянын жарактуулугун кайтадан баштоо**

93. Лицензиар тарабынан лицензиянын жарактуулугу, ал лицензиянын жарактуулугу токтотулган күнгө чейинки мөөнөт аяктаган соң, кийинки күнү кайтадан башталат, эгерде лицензиялык талаптардын бузуусун лицензиат жойгон болсо, же лицензиянын жарактуулугу токтотулганы белгилеген күн өткөнгө чейин, эгерде лицензиялык талаптардын бузуусун лицензиат мөөнөтүнөн мурда жойгон болсо.

94. Лицензиянын жарактуулугун токтотууга алып келген лицензиялык талаптардын бузуусун мөөнөтүнөн мурда жойгон учурда бул тууралуу лицензиарды лицензиат кат түрүндө билдирет жана лицензиалык текшерүүнү демилгелейт.

95. Лицензиар аныкталган бузуулардын жоюулушун лицензиалык текшерүүнү 30 күндүк мөөнөттө, же бузууларды мөөнөтүнөн мурда жойгондугу тууралуу лицензиаттан билдирүү алган күндөн тартып 5 (беш) жумушчу күндүн ичинде жүргүзөт, жана текшерүүнүн жыйынтыктары боюнча лицензиатка кат түрүндө лицензиянын жарактуулугун кайтадан баштоо тууралуу же ылайыктуу негизделен аны кайтадан баштоо кабыл алынбагандыгы тууралуу чечимди жөнөтөт жана тизмеге ылайыктуу маалыматтарды киргизет.

96. Лицензия өзүнүн жарактуулугун кайтадан баштады деп ушул тууралуу тизмеге маалыматтарды киргизген күндөн тартып эсептелет.

97. Лицензиаттын лицензиянын жарактуулугун кайтадан баштоону кабыл албоо тууралуу лицензиардын чечимине административдик иштер жана административдик тартиптер чөйрөсүндөгү мыйзамдарда каралган тартипте даттанууга укугу бар.

**18 бөлүм. Лицензиянын жарактуулугун токтолуусу**

98. Лицензия жарактуулугу төмөнкү учурларда токтолот:

1) юридикалык тарап жоюлса;

2) жеке ишкер катарында физикалык тараптын ишмердүүлүгү токтолсо;

3) лицензиянын жарактуулук мөөнөтү аяктаса;

4) жүргүзүүгө берилген лицензиядагы кыймылдар, опрациялар толук көлөмдө аткарылса;

5) лицензиялануучу ишмердүүлүктүн түрүн жүргүзүүнү өз эрки менен токтотуу тууралуу лицензиат (лицензиаттын укуктук мураскери) арыз берсе;

6) өзүнчө ишмердүүлүктүн түрү лицензиялануучу ишмердүүлүктөрдүн түрлөрүнүн тизмегинен чыгарылса;

7) лицензияны жокко чыгаруу тууралуу соттун чечими мыйзамдуу күчүнө кирсе;

8) физикалык тарап каза болсо.

99. Лицензиянын жарактуулугу токтолгондо лицензиар лицензиянын жарактуулугу токтолгондугу тууралуу маалыматты тизмеге киргизет. Лицензиянын жарактуулугу токтолду деп тизмеге маалыматтар киргизилген күндөн тартып эсептелет. Лицензиатта болгон кагаз түрүндөгү лицензия жараксыз деп тизмеге лицензиянын жарактуулугу токтолгону тууралуу маалымат киризилген күндөн баштап эсептелет.

**19 бөлүм. Лицензияны жокко чыгаруу**

100. Лицензиар лицензиянын жарактуулугун токтоткон себептер жоюлбаган учурда лицензиар текшерүүлөрдүн жыйынтыктарынын негизинде комиссиянын чечими менен лицензия жокко чыгарылат.

101. Лицензияны жокко чыгаруу тууралуу комиссиянын чечими жарандык процессуалдык мыйзамдар менен бекитилген тартипте даттануулусу мүмкүн.